Hlina, Alojz, poslanec NR SR (2014-02-12):
Vážená pani predsedajúca, vážené kolegyne, kolegovia, vážený pán Galis, dovoľte mi uviesť tento zákon, ktorý je trošku na lepšej pôde, lebo ja viem, že som sa vydal do krehkých pôd, ale netreba sa báť. Tento návrh zákona hovorí o tom, že treba naprávať chyby, ktoré sa stanú. Ono pri robote sa stane, tak sa zvykne hovoriť, že kto robí, aj pokazí, takže môžeme sa nastaviť parametricky, že či prijmeme tu to konštatovanie, že len naprávame chybu, ktorá sa stala nejakým nedopatrením, alebo to povieme teda napriamo a otvorene, že sa pokúšame napraviť tú chybu, ktorú sem účelovo niekto prepašoval a dostal a dostal ju do zákona o ochrane prírody a krajiny. Pozrite sa, keďže vieme, kde žijeme, pomôže asi len pravda a pravda oslobodzuje, to aj v iných knihách písali. To som ja nevymyslel. Tak tu skúsim povedať pravdu, že v čom je pravda. Pravda je v tom, že my sme tu mali zákon o ochrane ovzdušia a krajiny, ktorý sa nám tu odprezentoval ako zákon pod týmto názvom, ale on nebol v tom danom momente s týmto úmyslom predložený a paradoxom bolo to, že ho predkladal minister životného prostredia. Keby sem došiel minister hospodárstva so zákonom, ja neviem, o nejakých energetických centrách a nepriamou novelou by na nejakej tridsiatej piatej strane znovelizoval tento zákon v tomto ustanovení kvôli štiepke, nuž menej by to klalo oči, ako je to politická trúfalosť. Ale aj to už je znakom toho, že čo si vy vlastne viete dovoliť a nikto sa nad tým nečuduje. To bola politická absolútna trúfalosť, že doniesť sem, že minister životného prostredia príde sem a predstaví zákon, ktorý poškodzuje životné prostredie a minister životného prostredia ho sem donesie. Zákon, ktorý znižuje ochranu drevín a krovín, a minister životného prostredia ho sem donesie. Ten minister, ktorý by mal plniť zo zákona úplne iné úlohy. Ale tá politická trúfalosť je obrovská. Ego je veľké. Arogancia absolútna. Novinársky záujem je o šatách, ako tu veľmi dobre pani kolegyňa povedala. A tak to je. Naozaj v tomto pléne prešiel zákon, ktorý poškodzuje životné prostredie a predniesol ho minister životného prostredia. Môj návrh zmeny, novely tohto zákona sa to snaží korigovať, resp. vrátiť to tam, kde to bolo. A je to aj takou skúškou správnosti, keby to prípadne niekoho zaujímalo, len to v tejto krajine nikoho nič nezaujíma, že či argumentačne je to naozaj tak, ako tvrdili. Lebo oni pri prezentácii tohto návrhu zákona tvrdili, že tento zákon ošetruje to, že na poľnohospodárskej ploche sú plody, teda sú kroviny a dreviny a nemôžu pestovať. No nič v zlom, vážení, ešte toľko tomu plus-mínus rozumiem. Ak nejakému poľnohospodárovi na jeho pozemkoch vznikli také dreviny a také kroviny, tak čo robil ten poľnohospodár? Čo je to za poľnohospodára, keď na jeho pozemkoch takéto niečo vznikne? To znamená, že niekde je chyba inde. To je znova len argument pre blbých. Argument pre blbých, že teda že ideme, čo ideme, pôda, ktorá sa nemohla využívať, lebo tam boli nejaké kroviny, tak to vám tu predali, takto to predali, takto ste im to zjedli aj s navijakom. Všetci to tak zjedli. Vôbec, ale vôbec to nie je pravda. Ono keby bolo trošku na tom pravdy, tak by to stačilo z pohľadu krovín, lebo ešte tá krovina ako-tak rýchlo vyrastie, ale drevina nevyrastie z roka na rok. Čiže to, čo oni rozširovali, lebo tam tá zmena bola, znova pre ľudí, už ma to unavuje tuná to rozprávať do toho veľkého nezáujmu. Zmena sa týkala toho, že vo vzrastlej výške, to znamená, že vo výške meter tridsať. Ak doteraz platilo, že dreviny do 40 cm obvodu nebol potrebný súhlas, tak teraz sa to mení na 80 cm, nie je potrebný súhlas v extravilánoch obce, plus sa menilo, výmera krovín bola doteraz 10 metrov štvorcových, odteraz je 20 metrov štvorcových, nie je potrebný súhlas obce. Prísne vzaté, keby naozaj nejakému poľnohospodárovi, že si zlomil nohu a dva roky nehospodáril, tak mu na tom pozemku vyrastú kroviny, čo je blbosť, ale dobre, pripusťme túto hru. Hej? Tak a rozšírili sa mu tak, že majú viacej ako 10 metrov štvorcových. Zase až také imelo to nie je, alebo jak, čo ja viem, čo tak rýchlo rastie. Tak dobre, že toto by ten zákon mohol ošetriť, že ten parameter, že kroviny z desiatich metrov štvorcových na 20 metrov štvorcových, no plus-mínus nech to je, ale tie dreviny sú tam účelovo, absolútne účelovo vložené len a len kvôli tomu, že je potrebné sa dostať k hmote, k drevnej hmote lacno a rýchlo. Prečo lacno? Doteraz platilo, že nad ten objem ste museli žiadať povolenie a ZMOS vám určil, teda ZMOS, obec vám určila náhradnú výsadbu, prípadne nejaké finančné plnenie za výrub tých drevín. To znamená, že to bolo o to drahšie. Teraz ste pozbavený tej povinnosti, že nemusíte robiť, že o to lacnejšie. Čiže a o čo rýchlejšie? O to, že nežiadate stanovisko štátnej ochrany prírody. Čiže rýchlejšie a lacnejšie. Čo to znamená? Dostanem sa k hmote rýchlejšie a lacnejšie. O to ide. No to sa podarilo. To je normálne lobistická vec, hej? Lobistická vec štiepkovačov, energoprojekty a neviem čo. Prečo ste aspoň aké-také dekórum tomu nenechali, že to mal niekto iný predložiť, nie minister životného prostredia? To bolo ako podľa mňa zákerné. Ja som si dokonca v tejto veci dovolil interpelovať pána premiéra a vzhľadom na to, že sa mi nepodarilo interpelácie kvôli jeho neodkladným pracovným povinnostiam, pri ktorých nás aj zabudol informovať, že sa ospravedlňuje, mi ich predniesť, tak len z tej odpovede vyberám. Že zmyslom toho predloženia toho; lebo som namietal, že prečo bol predložený; v odpovedi je teda programové, programové vyhlásenie vlády, je to, ja neviem, ja nepredpokladám, že to písal sám pán premiér, ale niekto mu to písal. No a ten, kto to písal, pre druhýkrát, prosím vás, trošku ináč. Ale tam je napísané, že zabránenie prenikaniu nežiaducej vegetácie na poľnohospodársku pôdu. Tento zákon. Tak ale zabránenie nežiaducej vegetácie, tak to poorajte, keď chcete zabrániť, aby vám nežiaduca vegetácia prišla na poľnohospodársku pôdu! Však, prípadne mi, ja naozaj mám aj strednú poľnohospodársku, vysokú som síce nedokončil, ale trošku tomu rozumiem, že ak chcete zabrániť prenikaniu, no tak zabránite tak, že pooráte, že sa o to pole staráte, ale nemusíte prijať zákon, že to, čo vám už tam narástlo, že vyrúbete. Viete, to sú také, keby niekto prísne vzaté sa tomu venoval, ale tomuto sa nikto tu nevenuje. Vás jediné, čo zaujíma, že kedy už konečne ideme domov a kedy ten Hlina skončí, kedy bude to hlasovanie, ale musíte to so mnou vydržať. Prosím vás, čiže je to blbosť. Je to a prišla priamo od premiéra, hej? Tu už nehovorím o tom, že ďalšie textové chyby, ktoré sú tam, nie gramatické, tam sa ja nepasujem. Ale významovo-textové chyby. A končí celá interpelácia, odpoveď na moju interpeláciu tak, a teraz sa budem môcť konfrontovať, pán premiér konštatuje, „preto sa neobávam, že by sa výrazným spôsobom zmenil ráz a charakter našich miest a obcí“. A ja sa obávam, ja sa obávam, že prijatím tohto zákona sa výrazne zmení ráz a obcí, teda ráz, charakter našich miest a obcí. Pán premiér sa neobáva, že výrazným spôsobom, čiže pripúšťa, že sa zmení, ale nie výrazne, a ja hovorím, že sa zmení výrazne. Ale ak už pripúšťa, že sa zmení, tak podľa mňa otázka stojí, či to chceme, aby sa zmenilo. Chceme, aby sa zmenil ráz našich obcí? Chceme, aby okolo nej neboli nejaké stromy, kroviny, chceme, aby nebolo kde psa vyvenčiť? Aby sme s kočíkom, keď decko chce človek uspať, išli kde? Okolo čoho? Okolo tují z Baumaxu, alebo čo? Ako chcete zmeniť ráz tej obce, kedy je výrazné, kedy to už nie je výrazné? Kedy je to tá výrazná zmena? Prijali ste, vážení kolegovia, to treba ľuďom povedať, prijali zmenu, ktorá je, išla prudko poruke energoloby, ktorá sa potrebovala dostať lacno a rýchlo k drevnej hmote. To bolo celé. Celé tieto žvásty o tom, že či ráz krajiny a zabránenie, to je nič. To je len pre, pre masy na oblbnutie. To tu funguje. Je mi ľúto, že až tak účinne, ale funguje. Podstata zmeny bola v tom. A zdá sa, že už vieme konkrétne výsledky, tu predpokladám, že pán Mičovský povie, že niekde už máme prvé plody práce, jak sa hovorí. Jak by povedal starý boľševik, už máme prvé, už žneme, žneme plody našej sejby. Čiže jak ste zasiali, tak asi už budete aj žať, už sa to začne kálať, už sa to začne rúbať hlava-nehlava a už sa budete čudovať. Už budú vypisovať tým starostom, už bude, ale potom asi budete opatrní, že v akom rozsahu. No uvidíme. Sám som zvedavý. Budem v tomto neústupný. Teraz predkladám tento návrh a zároveň aj interpelujem pána ministra Žigu, lebo mňa mimoriadne zaujíma to, lebo tvrdil, že ZMOS s tým súhlasí. Tak budem teda interpelovať, že chcem vidieť kópiu toho listu, toho stanoviska, kde ZMOS s tým súhlasil, lebo ten bude potrebný pre ďalšie konanie. Idú voľby do samosprávnych orgánov obcí, tam bude treba to zavesiť. Tam, kde to niekde rúbu hlava-nehlava, tak treba na úradnú tabuľu zavesiť stanovisko ZMOS-u, že ZMOS s týmto súhlasil, že sa môže rúbať bez povolenia a bez náhradnej výsadby. Lebo už ak niekto už zaplatil nejaké to mizerné euro za to, že vyťal, no tak niekde sa to objavilo, nejaký ten stromček niekde pribudol, alebo aspoň sa pohrabalo. Teraz už sa ani nepohrabe. Už sa len bude nakladať a voziť do tých gágorov tých energoprojektov aj vašich slovutných predstaviteľov, ktorí potrebujú, potrebujú rádovo viac a keď majú možnosť a tento ľud tejto krajiny im to s radosťou dá a nechá sa takto otrhávať, ošklbávať, tak prečo by to nevyužili. Pokúsim sa tomu zabrániť. Čiže táto zmena hovorí o tom, že to treba vrátiť tam, kde to bolo, a prísne vzaté, ak už teda tvrdia, že kroviny sa tak vedia rýchlo rozrásť, že na jeseň síce poorie gazda, ale na jar tam má kroviny vo výmere neviem koľko, no tak dobre, tak mu tie kroviny tam nechajme. I keď, uznáte sami, že je to smiešne. Ďakujem.l